Slagoffers van Zim-slagting sal dalk vergoed wordRobert Mugabe. Foto: ANA Zimbabwe sal na verwagting binnekort met gesprekke begin oor vergoeding vir slagoffers van ŉ berugte 1980’s-slagtings wat plaasgevind het toe die voormalige pres. Robert Mugabe aan bewind was, het die regering Saterdag gesê. Sommige slagoffers sal ook opgegrawe en weer begrawe word volgens plaaslike tradisie, lui die verklaring. Die nuus volg ná gesprekke tussen pres. Emmerson Mnangagwa en stamhoofde oor voortgesette griewe oor die sogenaamde Gukurahundi-slagtings. Die Gukurahundi is die beweerde gepoogde volksmoord op die Noordelike-Ndebeles (ook genoem Matabeles) in Matabeleland-Noord en Matabeleland-Suid (in Zimbabwe) wat geduur het van 1983 tot 1987. Van 1983 het Mugabe ŉ Noord-Koreaans opgeleide weermageenheid, bekend as die Vyfde Brigade, ontplooi om politieke afvalliges uit te roei in die nuwe onafhanklike Zimbabwe, sê regtegroepe. Na raming is sowat 20 000 mense oor ŉ paar jaar doodgemaak, volgens die Zimbabwiese Katolieke Kommissie vir Geregtigheid en Vrede. Dié dodetal word deur Amnestie-Internasionaal ondersteun. Meeste van die slagoffers het aan die minderheid Ndebele-stam behoort. Gukurahundi is ‘n woord uit die taal van die Mashona met die betekenis “die vroeë reën was die kaf weg voor die lentereën begin”, dus “die wegvee van die vuilgoed”. Mnangagwa het in daardie stadium as minister van sekuriteit gedien. ŉ Verklaring van die president ondersteun aanbevelings deur die Nasionale Raad vir Stamhoofde oor vergoeding en beloof konsultasiegesprekke met alle betrokke partye. Die vraag oor opgrawings en herbegrawings moet saak-vir-saak opgelos word, en plaaslike tradisies moet gerespekteer word, het Mnangagwa bygevoeg. Hy het verskeie vergaderings die afgelope jaar belê om die kwessie oor die slagtings op te los. Mugabe, wat in 2019 gesterf het, het nooit aanspreeklikheid aanvaar vir die slagtings nie. Hy het Amnestie-Internasionaal se bewyse afgemaak as “ŉ spul leuens”.